b'\n_START_ARTICLE_\nWider\xc3\xb8e\n_START_SECTION_\nHistorie\n_START_PARAGRAPH_\nSelskapet ble startet av seks flyentusiaster i 1934. En av dem var Viggo Wider\xc3\xb8e. De \xc3\xb8vrige var hans bror Arild, John Strandrud, Helge Skappel, Halvor Bj\xc3\xb8rnebye og Leiv Brun. Den gang holdt selskapet til p\xc3\xa5 Ingierstrand utenfor Oslo. I vinterhalv\xc3\xa5ret hadde selskapet base p\xc3\xa5 Bogstadvannet, nord for Oslo._NEWLINE_I de aller f\xc3\xb8rste \xc3\xa5rene var virksomheten knyttet til taxi-, ambulanse-, skole- og fotoflyvning. Det f\xc3\xb8rste flyet til selskapet var et Waco sj\xc3\xb8fly. Flyet ble levert gr\xc3\xb8nnlakkert fra fabrikken, og denne fargen har siden v\xc3\xa6rt selskapets hovedfarge._NEWLINE_Wider\xc3\xb8e opererte sin f\xc3\xb8rste ruteflyvning sommeren 1934 Oslo\xe2\x80\x93Kristiansand\xe2\x80\x93Stavanger\xe2\x80\x93Haugesund med den nye Waco. Til denne ruten fikk selskapet statsst\xc3\xb8tte p\xc3\xa5 5\xc2\xa0000 kroner. Konsesjonen ble ikke forlenget p\xc3\xa5f\xc3\xb8lgende \xc3\xa5r da Det Norske Luftfartselskap (DNL) ble dannet._NEWLINE_I 1954 fikk selskapet en kontrakt p\xc3\xa5 \xc3\xa5 utf\xc3\xb8re ruteflygninger med sj\xc3\xb8fly for SAS i Nord-Norge. Disse flygningene ble utf\xc3\xb8rt med enmotors DHC-3 Otter-fly. Sommeren 1968 var selskapet med p\xc3\xa5 starte flygninger p\xc3\xa5 det nye regionale flyplassnettet, bedre kjent som kortbanenettet som ble etablert f\xc3\xb8rst p\xc3\xa5 Helgeland og senere ogs\xc3\xa5 i Lofoten, Vester\xc3\xa5len, i Nord-Troms og Finnmark og p\xc3\xa5 Vestlandet. Disse flygningene ble utf\xc3\xb8rt med Twin Otter og etter hvert ogs\xc3\xa5 Dash 7 fly. Disse flyene var spesialbygd for \xc3\xa5 ta av fra sv\xc3\xa6rt korte rullebaner. I l\xc3\xb8pet av 1990-tallet ble disse to flytypene byttet ut med Dash 8 turbopropfly._NEWLINE_P\xc3\xa5 slutten av 1980-tallet kj\xc3\xb8pte Wider\xc3\xb8e opp flyselskapet Norsk Air, som hadde hovedbase p\xc3\xa5 Torp ved Sandefjord. Dette markerte begynnelsen p\xc3\xa5 de kommersielle flygningene til selskapet._NEWLINE_SAS meldte 3. mai 2013 at de hadde inng\xc3\xa5tt avtale om salg av 80\xc2\xa0% av aksjene i Wider\xc3\xb8e. Kj\xc3\xb8perne, WF Holding, er en investorgruppe best\xc3\xa5ende av Torghatten ASA, Fjord1 AS og Nordland fylkeskommune. I juni 2016 solgte SAS de resterende 20\xc2\xa0% til WF Holding.\n_START_SECTION_\nFremtidige fly\n_START_PARAGRAPH_\nWider\xc3\xb8e inngikk i januar 2017 kontrakt om levering av tre Embraer E-Jet E190-E2 med 114 seter i l\xc3\xb8pet av 2018. Selskapet har i tillegg sikret seg opsjon p\xc3\xa5 levering av ytterligere 12 fly. Wider\xc3\xb8e mottar sitt f\xc3\xb8rste Embraer-fly i mars 2018, og vil ta i bruk flyet kommersielt som det f\xc3\xb8rste flyselskapet i verden. De nye flyene kommer til \xc3\xa5 ha base p\xc3\xa5 Bergen lufthavn, Flesland og Sandefjord lufthavn, Torp.\n_START_SECTION_\nDestinasjoner\n_START_PARAGRAPH_\nWider\xc3\xb8es rutenett er Norges mest omfattende med over 40 destinasjoner. Rutenettet er konsentrert rundt kortere flyvninger til og fra lokale og regionale lufthavner langs kysten fra Oslo til Kirkenes._NEWLINE_Selskapet flyr ogs\xc3\xa5 lengre direkteruter innenlands, som Bergen-Troms\xc3\xb8 og Bergen-Bod\xc3\xb8 med selskapets st\xc3\xb8rste fly._NEWLINE_I tillegg til dette flyr Wider\xc3\xb8e en del utenriksruter mellom Norge og Storbritannia, Sverige, Danmark og Tyskland. Flere av utenriksrutene flys som codeshare med SAS.\n_START_SECTION_\nDr\xc3\xb8mmeflyet\n_START_PARAGRAPH_\nSiden 2008 har ansatte i Wider\xc3\xb8es Flyveselskap arrangert opplevelser for kreftsyke barn. Prosjektet er basert p\xc3\xa5 frivillighet.'